Železničná zastávka Špania Dolina

Železničná zastávka Špania Dolina bola železničná zastávka pri obci Špania Dolina.

Poloha 
Zastávka stála na 9,500 km trate, približne 50 metrov od severozápadného portálu tunela Dolinský I.. Nachádzala sa približne 3 kilometre na juhozápad od obce Špania Dolina, v dnešnom katastri Banskej Bystrice, v mestskej časti Uľanka. Zastávku pre svoju blízkosť vyžívali obyvatelia Uľanky, keďže železničná stanica Uľanka je od Uľanky vzdialená viac ako 2 kilometre.

História 
Zastávka stála na úseku trate Banská Bystrica – Dolná Štubňa, ktorej výstavba bola zahájená v roku 1936, ako posledného úseku tzv. stredoslovenskej transverzály. Slávnostné otvorenie trate prebehlo 19. decembra 1940 za prítomnosti najvyšších predstaviteľov Slovenského štátu – prezidenta Jozefa Tisu, Alexandra Macha, Ferdinanda Čatloša a Gejzu Medrického.

V roku 1970 sa na zastávke nachádzal bledý prízemný domček so šikmou strechou, lampy a železná zábrana za koľajami. Neskôr k domčeku pribudla drevená prístavba.

Zastávka bola komerčne zrušená v roku 1961. V roku 1973 na nej prestali zastavovať vlaky. Budova zastávky bola zbúraná niekedy po roku 1983. Dnes už po zastávke na mieste nič nezostalo a plocha postupne zarastá.

Zastávka vo filme 
Zastávka sa objavila v tretej časti trojdielneho televízneho filmu Maroško s názvom Maroško študuje (1970), v ktorom nesie názov Mostice, dediny, z ktorej pochádza hlavný hrdina Maroš. Na scéne, ktorá bola natočená na zastávke, príde na zastávku vlak a Marošova mama sa lúči s Marošom, ktorý odchádza študovať do mesta.

Zastávka sa vyskytla aj v dvoch scénach štvordielneho televízneho filmu Tisícročná včela (1983). V prvej scéne sa v zime vracia partia chlapov z múračiek, ktorí tu vyskakujú z vlaku. V druhej scéne chlapi pracujú na oprave železničnej trate.

Referencie

Externé odkazy 
 Budova železničnej zastávky na topografickej mape z roku 1964
 Tunel Dolinský I. na VLAKY.NET

Špania Dolina
Špania Dolina